Oficiālais Vēstnesis L 221 , 17/08/2002 Lpp. 0037 - 0038



Komisijas Lēmums (2002. gada 14. augusts), ar ko dalībvalstīm atļauj pagarināt termiņu pagaidu atļaujām, kuras piešķir attiecībā uz jaunajām aktīvajām vielām – benzoskābi, karvonu, mepanipirīmu, oksadiargilu un trifloksistrobīnu (izziņots ar dokumenta numuru C(2002) 3048) (Dokuments attiecas uz EEZ) (2002/658/EK) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [1], kurā jaunākie grozījumi izdarīti ar Komisijas Direktīvu 2002/37/EK [2], un jo īpaši tās 8. panta 1. punkta ceturto daļu, tā kā: (1) Saskaņā ar Direktīvas 91/414/EEK 6. panta 2. punktu 1998. gada maijā Vācija no Menno Chemie Vertriebsgesellschaft GmbH saņēma pieteikumu aktīvās vielas – benzoskābes – iekļaušanai Direktīvas 91/414/EEK I pielikumā. Komisija ar Lēmumu 98/676/EK [3] apstiprināja, ka dokumentācija ir pilnīga un var uzskatīt, ka tā atbilst Direktīvas II un III pielikuma datu un informācijas prasībām. (2) 1997. gada martā Nīderlande no Luxan BV saņēma līdzīgu pieteikumu, kas attiecas uz karvonu. Ar Komisijas Lēmumu 1999/610/EK [4] paziņoja, ka šī dokumentācija ir pilnīga. (3) 1997. gada oktobrī Itālija no Kumiai Chemical Industry Co., Ltd saņēma līdzīgu pieteikumu, kas attiecas uz mepanipirīmu. Ar Lēmumu 98/676/EK paziņoja, ka arī šī dokumentācija ir pilnīga. (4) 1997. gada jūnijā Itālija no RhŌne Poulenc Agro SpA (tagad Bayer Crop Sciences) saņēma līdzīgu pieteikumu, kas attiecas uz oksadiargilu. Ar Komisijas Lēmumu 98/398/EK [5] paziņoja, ka šī dokumentācija ir pilnīga. (5) 1998. gada janvārī Apvienotā Karaliste no Novartis Crop Protection UK Ltd (tagad Syngenta) saņēma līdzīgu pieteikumu, kas attiecas uz trifloksistrobīnu. Ar Komisijas Lēmumu 1999/43/EK [6] paziņoja, ka šī dokumentācija ir pilnīga. (6) Dokumentācijas pilnīgums bija jāapstiprina, lai to var detalizēti izskatīt un ļaut dalībvalstīm piešķirt pagaidu atļaujas uz laiku līdz trīs gadiem attiecībā uz augu aizsardzības līdzekļiem, kuri satur attiecīgās aktīvās vielas, bet atbilst Direktīvas 91/414/EEK 8. panta 1. punkta nosacījumiem jo īpaši nosacījumam, kurš attiecas uz sīki izstrādātu aktīvās vielas novērtējumu un augu aizsardzības līdzekļiem, ievērojot direktīvā noteiktās prasības. (7) Šo aktīvo vielu ietekme uz cilvēku veselību un vidi ir novērtēta saskaņā ar Direktīvas 91/414/EEK 6. panta 2. un 4. punktu attiecībā uz tiem lietojumiem, ko ierosinājuši attiecīgo pieteikumu iesniedzēji. Ziņotājas dalībvalstis iesniedza Komisijai novērtējuma ziņojumu projektus: par benzoskābi - 2000. gada 12. decembrī, par karvonu - 2000. gada 16. oktobrī, par mepanipirīmu - 2000. gada 12. jūlijā, par oksadiargilu - 1999. gada 20. jūlijā un par trifloksistrobīnu - 2000. gada 19. Septembrī. (8) Dokumentācijas vērtēšanu nevar pabeigt termiņā, kas noteikts ar attiecīgajiem lēmumiem par tās pilnīgumu, jo dokumentācijas izskatīšana turpinās vēl pēc tam, kad attiecīgās ziņotājas dalībvalstis iesniedz novērtējuma ziņojumu projektus. (9) Ņemot vērā to, ka vērtēšanā pagaidām nav atklājies nekas tāds, kas varētu radīt bažas dalībvalstīm - lai dokumentāciju varētu turpināt izskatīt - jādod iespēja saskaņā ar Direktīvas 91/414/EEK 8. panta noteikumiem uz 24 mēnešiem pagarināt termiņu pagaidu atļaujām, kas izsniegtas attiecībā uz augu aizsardzības līdzekļiem, kuri satur attiecīgās aktīvās vielas. Paredzams, ka 24 mēnešos beigsies novērtēšanas un lēmumu pieņemšanas process, kas attiecas uz lēmumu par attiecīgo aktīvo vielu iespējamu iekļaušanu I pielikumā. (10) Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO LĒMUMU. 1. pants Dalībvalstis drīkst uz laiku, kas nepārsniedz 24 mēnešus pēc šā lēmuma pieņemšanas dienas, pagarināt termiņu pagaidu atļaujām, kas attiecas uz augu aizsardzības līdzekļiem, kuri satur benzoskābi, karvonu, mepanipirīmu, oksadiargilu un trifloksistrobīnu. 2. pants Šis lēmums ir adresēts dalībvalstīm. Briselē, 2002. gada 14. augustā Komisijas vārdā — Komisijas loceklis David Byrne [1] OV L 230, 19.8.1991., 1. lpp. [2] OV L 117, 4.5.2002., 10. lpp. [3] OV L 317, 26.11.1998., 47. lpp. [4] OV L 242, 14.9.1999., 29. lpp. [5] OV L 176, 20.6.1998., 34. lpp. [6] OV L 14, 19.1.1999., 30. lpp. --------------------------------------------------